runetrust/blame-folketinget-dk huggingface dataset:
Søren Søndergaard (EL), 2023-12-19:
Altså, det er sjældent, at der samles underskrifter ind til et borgerforslag om, at nu skal vi have afskaffet den der store bededag eller sådan et eller andet, for det har Folketinget jo gjort – så det vil man jo ikke.
Man samler underskrifter ind for noget, man synes der mangler, og derfor er det vel meget naturligt, at det, forslaget koncentrerer sig om, er det, der mangler, og for at undgå enhver misforståelse starter man i første linje med at skrive det med Hamas' krigsforbrydelser.
Men okay, det kan vi så have en forskellig vurdering af – bare vi er enige om, at det står der.
Karsten Hønge (SF), 2023-12-19:
Nej, jeg er ikke helt enig med hr. Søren Søndergaard i det.
I det forslag, der ligger som borgerforslag, er balancen skæv – den er simpelt hen skæv.
Og det er jo rigtigt nok, at der under bemærkningerne står en afstandtagen til Hamas, men det er, som om det foregår på en sådan lidt rigelig nonchalant måde efter min smag, idet man siger: Nå, nå, men vi er jo enige om, at det er forkert, hvad Hamas har gjort, og derfor behøver vi ikke at adressere det i borgerforslaget.
Det bør være med i overskriften, fordi det var hamasangrebet, der udløste konflikten.
Det er det ene.
Det andet er som sagt, at det her er noget helt nyt, og det bliver da spændende at se Enhedslisten fremover, hvis man mener, at det er her i Folketingssalen, man skal beslutte, hvornår noget er en krigsforbrydelse uden i øvrigt at kende nærmere til omstændighederne – og ovenikøbet sætte datoer på to forskellige hændelser, nemlig den 11. oktober og den 14. oktober.
Hvordan har vi vished for, at det er rigtigt?
Det er en glidebane, Enhedslisten er ude på her.
Søren Søndergaard (EL), 2023-12-19:
Tak til hr. Karsten Hønge.
Altså, formelt forstår jeg jo godt argumentationen omkring det med krigsforbrydelser – det er ikke op til Folketinget.
Alligevel tror jeg, at hr. Karsten Hønge ved, at SF i masser af tilfælde har betegnet ting som krigsforbrydelser, også inden der 10 år efter lå en eller anden dom.
Men okay, man kan have en forskellig opfattelse af, hvordan det så skal vægtes i en folketingsvedtagelse.
Det er fair nok, selv om jeg jo så synes efter de seneste begivenheder, at der måske ikke er så meget tvivl: Altså, at skyde folk, der overgiver sig, kan under ingen omstændigheder være noget, der er acceptabelt.
Men grunden til, at jeg egentlig tog ordet, var for at spørge, om det så også betyder, at hr. Karsten Hønge er enig med os i, at der faktisk i den her udtalelse, altså udtalelsen fra de oprindelige forslagsstillere, er lagt afstand til Hamas, fordi der så tydeligt står omtale af de åbenlyse krigsforbrydelser, som Hamas har begået.
Karsten Hønge (SF), 2023-12-19:
Jeg sender en tak tilbage til hr. Frederik Vad.
Jeg er også virkelig bekymret over de spor, som den her debat sætter i Danmark, hvor et helt uforståeligt nærmest had til hinanden i Danmark på grund af en konflikt i Mellemøsten også spejler sig i det danske samfund.
Det er meget bekymrende, at det er slået så hårdt igennem, for man må være i stand til at tale om den her humanitære katastrofe, der foregår nu, og hvor der derfor er brug for, at vi får en våbenhvile, så vi kan få hjælp ind til de tusindvis af mennesker, der sulter, tørster og ikke får lægehjælp; det er vi jo enige om.
Jeg kunne ikke drømme om at påstå, at socialdemokrater ikke som en selvfølge ville støtte den slags.
At vi så kan være uenige om, hvornår en våbenhvile skal træde i kraft, vejen hen til den osv., er noget helt andet.
Men jeg deler fuldstændig hr. Frederik Vads bekymring for, hvilke skel det her sætter i det danske samfund.
Frederik Vad (S), 2023-12-19:
Jeg vil bare gerne rose hr. Karsten Hønge og SF.
Jeg er ikke enig i alt det, SF også mener i forhold til den her sag, men hos SF kan man regne med et venstrefløjsparti, der er fuldstændig klar i mælet og ikke taler tvetunget om det her.
For jeg må sige i forhold til den debat, vi havde, før ordføreren kom på talerstolen, at det jo nærmest lyder, som om vi, der f.eks. tilhører Socialdemokratiet, blåstempler det, der bliver kaldt krigsforbrydelser, og vi bakker op om, at civile bliver slået ihjel.
Det er den stemning, der er på sociale medier, og jeg synes, det er så foragteligt, specielt når man betragter sig som et venstreorienteret menneske, også i en israelsk sammenhæng.
Det er foragteligt, at det har fået lov til at stå.
Partier som Enhedslisten har nævnt statsministeren flere gange, end de har sagt ord som Hamas eller andre udtryk.
Den form for debat har dehumaniseret folkestyret, det har dehumaniseret de sociale medier, og vi har fået et konfliktniveau i det her samfund, som jeg er meget i tvivl om om vi kan få tilbage på sporet igen.
Så tak til hr. Karsten Hønge og SF for at være utvetydige i den her diskussion.
Karsten Hønge (SF), 2023-12-19:
Det mener jeg faktisk ikke.
Jeg synes, det er helt åbenlyst, at vi i nogle af de demonstrationer, vi ser, hvor der er et meget stærkt palæstinensisk indslag, hører antisemitiske toner.
Jeg synes ikke, at jeg kender det fra venstrefløjen.
Dermed skal jeg jo ikke afvise, at der findes små lommer på venstrefløjen, uden at jeg dog kender dem, ligesom der findes lommer af nynazister på højrefløjen.
Alex Ahrendtsen (DF), 2023-12-19:
Det var nu ikke et angreb på hr. Karsten Hønge eller SF.
Jeg stillede et meget simpelt spørgsmål, som jeg også har stillet fru Trine Pertou Mach: Hvorfor er jødehadet blusset op igen i dele af den danske venstrefløj, så de endda går hånd i hånd med hamassympatisører, og vore jødiske danske medborgere skal føle sig truet?
Hvorfor?
Har hr. Karsten Hønge en forklaring på, hvad der sker i dele af den danske venstrefløj?
Karsten Hønge (SF), 2023-12-19:
Hverken hr. Alex Ahrendtsen eller Dansk Folkeparti har patent på solidariteten med jøderne i Danmark – overhovedet ikke.
Jeg tror ikke, man vil kunne måle nogen forskel i den forargelse, som hr. Alex Ahrendtsen og jeg føler i forhold til chikane af jøder, der bor her i landet.
Budskabet til jøder i Danmark er: I hører til her.
Budskabet til herboende palæstinensere er: I hører til her.
Jeg synes, det er skræmmende at se, hvor meget had og konflikt, der er i Danmark på grund af en konflikt, der ligger langt væk.
For SF har det gennem alle årene været sådan, at vi har haft et samarbejde både med israelske partier og andre.
Lige før Hamas angreb Israel, havde jeg i den samme uge aftalt møder på mit kontor både med den israelske organisation Breaking the Silence, som består af tidligere militærfolk, og B'Tselem, en israelsk humanitær organisation.
Vi har dialog med begge parter.
Søren Søndergaard (EL), 2023-12-19:
Måske kunne hr. Morten Messerschmidt starte med at diskutere det med sin partikollega, Peter Kofod, som har sat sit navn på det borgerforslag, vi behandler her i dag.
Det går jeg ud fra er noget, der er afstemt i Dansk Folkeparti – eller er hr. Peter Kofod måske ikke længere medlem af Dansk Folkeparti eller har måske handlet i modstrid med hr. Morten Messerschmidts ordrer?
Nå, lad det nu ligge.
Jeg manglede bare et svar på, om man stemmer ja eller nej til de ændringsforslag, som er fremlagt?
Morten Messerschmidt (DF), 2023-12-19:
Det er et glimrende ændringsforslag.
Det er i hvert fald bedre end det makværk, som af en eller anden årsag er blevet godkendt som et borgerforslag i dag.
Når man så entydigt skriver her, altså i det oprindelige forslag, at man fordømmer de israelske krigsforbrydelser og altså ikke et ord om Hamas, så har jeg meget svært ved at se, hvordan det lever op til de bestemmelser, der gælder for borgerforslag.
Søren Søndergaard (EL), 2023-12-19:
Altså, nu er vi jo kommet ret vidt omkring, må man sige.
Det er jo egentlig nogle ændringsforslag, vi behandler, og derfor vil jeg sådan set bare høre, hvad Dansk Folkeparti mener om ændringsforslagene.
Jeg ved godt, at det måske er helt vanvittigt, når det er ændringsforslagene, vi behandler, men der er et ændringsforslag, og jeg vil godt læse det op, for muligvis har hr. Morten Messerschmidt ikke set det.
Forslaget lyder: »Folketinget fordømmer på det kraftigste terrorangrebet udført af Hamas den 7. oktober 2023 og tilbageholdelsen af gidsler, der er i strid med den humanitære folkeret.
Folketinget opfordrer på det kraftigste til, at alle gidsler løslades øjeblikkeligt og betingelsesløst.«
Støtter Dansk Folkeparti det ændringsforslag?
Morten Messerschmidt (DF), 2023-12-19:
Der er ikke noget så løgnagtigt som at sige til verdens folk, at de er født frie og lige i rettigheder.
Jeg tror, at hr. Christian Friis Bach ville komme noget nedtrykt hjem, hvis han overhovedet kom hjem.
Men jeg tror til gengæld også, at vi sagtens kan lave en indsamling her i Folketinget, som kan sikre, at hr. Christian Friis Bach kan blive udsendt på Danmarks vegne med henblik på at implementere FN-erklæringens artikel 1, og så kan han jo komme hjem, når han er færdig med sit arbejde.
Altså, det kan godt være, at jeg har misforstået noget, men jeg havde ikke indtryk af, at de gruppeformænd, der bliver sat på som havende fremsat borgerforslagene, gør det, fordi de sådan billiger dem.
I givet fald vil jeg da glæde mig til at se, hvordan hr. Henrik Frandsen stemmer, hvordan hr. Lars Christian Lilleholt stemmer, og hvordan hr. Peter Skaarup stemmer her.
Det, jeg opfordrer til, er, at man måske kigger lidt mere grundigt på de regler, der ligger til grund for borgerforslagene, inden man bare lader det hele passere sådan automatisk igennem.
Dansk Folkeparti er antitesen til alt, hvad brandesianismen, Munch, Scavenius og hr. Christian Friis Bach repræsenterer.
Det er selve hovedmodstanderen.
Alene hans profane indledende erklæring om, at ethvert menneske er født frit – nærmest som en ideologisk besyngelse af friheden – er jo i vores optik det mest skøre, man kan sige.
Nej, der er ikke noget menneske, der bliver født frit.
Man fødes af en mor, med en far, med en familie, med et sprog og med et fædreland, og alt dette ufrie er det smukke i livet, hr. Christian Friis Bach.
Det er derfor, Radikale Venstres ideologi er så falsk en sirenesang.
Så vil jeg sige i forhold til Afghanistan, at det, vi skulle have gjort – for der blev utvivlsomt begået fejl – var, at vi fuldstændig skulle have smadret og tilintetgjort al-Qaeda, og så skulle vi have trukket os ud igen.
For i Danmark skal vi ikke tro, at vi kan rende og indføre demokrati og frihedsrettigheder i lande, hvor det kulturelle udgangspunkt ikke er til stede.
Det, vi skal, og det, vi skal bruge vores forsvar til, er at sikre, at danskere kan leve trygt, hvor end de er på jorden.
Christian Friis Bach (RV), 2023-12-19:
Tak til hr. Morten Messerschmidt.
Det var en meget ideologisk, religiøs og historisk tale, som jo klart fik skitseret, at der er forskel på Dansk Folkeparti og Radikale Venstre.
Der, hvor jeg er enig, er, at vi har oplevet menneskehedens smukkeste kapitel med opbakning fra lande i hele verden og skabt de menneskerettigheder, vi står på, og den fundamentale idé, om, at hvert eneste menneske har den helt samme værdighed og derfor de samme rettigheder.
Man kan jo sige, at den idé ikke helt blev afspejlet i hr. Morten Messerschmidts tale og den, hvis jeg må sige det, meget antimuslimske retorik, som den bar med sig.
Ordføreren kom med nogle stærke, krigeriske ord om, at vi skal vinde, og at vi skal knuse ideologien, men hvad tænker ordføreren så om de 20 års erfaringer, vi gjorde os i Afghanistan?
Studier fra førende universiteter i USA viser, at med hver eneste civile uskyldige, der blev slået ihjel, blev der givet næring til den ideologi, og at det medførte, at 10-15 nye tilsluttede sig ekstremismen.
Hvad tænker hr. Morten Messerschmidt om de erfaringer?
Christian Friis Bach (RV), 2023-12-19:
Jeg kan bare notere, at vi tager entydigt og klart afstand fra Hamas og fra den terror, der fandt sted.
Men vi kommer også med det klare budskab, at det her ikke er en krig mod eller et angreb på et andet land, som vi ser det i Ukraine, hvor ét land invaderer et andet land.
Nu får vi da virkelig nogle sandheder frem.
Altså, sætningen »Alle mennesker er født frie og lige i værdighed og rettigheder« er hr. Morten Messerschmidt imod.
Jeg skal bare forstå det fuldstændig: Dansk Folkeparti ønsker, at Danmark meddeler, at vi ikke tilslutter os verdenserklæringen om menneskerettigheder længere –
er dét det ideologiske fundament, som Dansk Folkeparti står på?
Mikkel Bjørn (DF), 2023-12-19:
Jamen hvis ordføreren anerkender, at Israel har ret til efter den 7. oktober at slå tilbage mod terroristerne, kunne jeg godt tænke mig at høre ordføreren, hvordan ordføreren forestiller sig, bare sådan overordnet opridset, at Israel skulle have gjort det.
Skulle man være gået ind i Gaza med soldater og målrettet have henrettet terrorister med væbnede styrker på landjorden, eller hvordan skulle det helt præcis kunne have ladet sig gøre?
Birgitte Vind (S), 2023-12-19:
Det er jo lidt ekstraordinært, at vi på en og samme tid skal førstebehandle og stemme om et borgerforslag.
Det borgerforslag, vi skal stemme om i dag, er i høj grad et borgerforslag, som har bidraget til debat og bevidsthed om, hvad det egentlig er, vores børn interagerer med, når de er foran en skærm.
Allerede ved førstebehandlingen stod det meget tydeligt, at de fleste af elementerne i borgerforslaget er omfattet af EU-regulering, men det gør bestemt ikke borgerforslaget mindre vigtigt.
Borgerforslaget sætter bl.a. fokus på manipulerende designpraksisser, som kan påvirke børn med upassende indhold og fastholde deres opmærksomhed mod deres vilje, på techfirmaernes dataindsamlingspraksis og på markedsføring, når det handler om børn.
Borgerforslaget adresserer også det kæmpestore problem, det er, at techgiganterne ikke sikrer aldersverificering på f.eks. pornohjemmesider, og at mindreårige har direkte adgang til voksenindhold på nettet – indhold, der i den fysiske verden er forbudt at distribuere via f.eks. salg i detailhandelen.
Tusind tak til forslagsstillerne og hele udvalget for en meget konstruktiv og omfattende dialog undervejs.
Vi står nu i dag med et ændringsforslag til borgerforslaget, som har bred politisk opbakning.
Ændringsforslaget pålægger regeringen at adressere borgerforslagets ønske om at begrænse indhentning af data fra børn ved at hæve aldersgrænsen for, hvornår man kan give samtykke til behandling af personoplysninger.
De øvrige punkter i borgerforslaget, der også indgår i anbefalingerne fra regeringens ekspertgruppe om techgiganterne, skal imødekommes igennem EU-regulering.
Vi kan glæde os over, at regeringen vil styrke disse hensyn via EU og også ved kommende initiativer.
Det gælder ikke mindst behovet for, at børn ikke ledes ind på sider med indhold, der ikke er alderssvarende, og som kan skade deres udvikling og trivsel; det er anbefalinger om regulering, der også kommer fra regeringens ekspertgruppe om techgiganterne.
Jeg vil egentlig bare benytte lejligheden til at sige tusind tak for en grundig proces i udvalget og ikke mindst for ministerens og forslagsstillernes store engagement, der gør, at vi kan stå her i dag med et ændringsforslag. Tak for ordet.
Kim Edberg Andersen (NB), 2023-12-19:
Jeg frygter i hvert fald, at hvis ondskaben i verden finder ud af, at hr. Christian Friis Bach mener, at man, hvis man gør noget så voldsomt som det, Hamas har gjort, bare kan slippe af sted med det, så er det i hvert fald noget, man prioriterer, og så er det ligesom nemt at melde sig ind i det.
Hvis nu man vidste, at man, hvis man deltog i en terrororganisation, blev fundet, uanset hvor man gemte sig, og blev hentet, så var tiltrækningen ikke ret stor, hr. Christian Friis Bach.
Virkeligheden er også, at hvis Hamas ikke gjorde, som de har gjort i årtier, havde de nok også levet i fred.
Der er også den der lille ting, som hr. Christian Friis Bach glemmer: Der har jo været våbenhvile, og gidslerne skulle være blevet løsladt.
Det er de ikke blevet, hr. Christian Friis Bach.
Christian Friis Bach (RV), 2023-12-19:
Jeg har ikke sagt, at Israel bare skulle finde sig i noget som helst.
Jeg har sagt, at vi skulle angribe Hamas med alt det, vi tror på – demokratiet, retsstaten, menneskerettigheder og folkeretten – og det kunne vi have stået sammen om i hele det internationale samfund og med alle de moderate palæstinensere, som ønsker et opgør med Hamas.
Det havde været det bedste forsvar for Israel.
Jeg vil derfor godt høre ordføreren, om ordføreren mener, at det, der sker nu, vil mindske ekstremismen og terroren i verden, og om det vil føre til det, ordføreren taler for, eller om han frygter, at det kan føre til præcis det modsatte.
Kim Edberg Andersen (NB), 2023-12-19:
Nu skal hr. Christian Friis Bach være klar over, at hvis jeg citerer hr. Christian Friis Bach, gør jeg det, som jeg skal ifølge reglerne.
Så siger jeg: Citat af hr. Christian Friis Bach.
Men hvis man står heroppe og siger, at det, der skal ske, er, at der skal være våbenhvile, og at israelerne bare skal finde sig i at blive angrebet af en terrororganisation, så forherliger man dem, der har angrebet israelerne.
Det står jeg gerne ved at jeg mener.
Hr. Christian Friis Bach skal jo vide, at det er modtageren, som vil høre et budskab, og det var det, jeg hørte hr. Christian Friis Bach stå at sige heroppe, og det er også grunden til, at hr. Christian Friis Bach er blevet nævnt rigtig mange gange fra Folketingets talerstol i dag.
Det er han.
Christian Friis Bach (RV), 2023-12-19:
Jeg tror aldrig, mit navn er blevet sagt så mange gange fra Folketingets talerstol, så tak for den meget personlige grundholdning, der var i hr. Kim Edberg Andersens forslag.
Men nu er der jo ikke nogen forpligtelse til, at man skal tale sandt fra Folketingets talerstol, så jeg vil gerne bede hr. Kim Edberg Andersen dokumentere, hvornår jeg, som ordføreren sagde det, har forherliget Hamas, og hvornår jeg har udtalt, at man har ret til at slå jøder ihjel.
Jeg mindes kun at have sagt præcis det modsatte.
Kim Edberg Andersen (NB), 2023-12-19:
Det er jo igen den her fordummende retorik med, at det må være sådan, det er, hr. Christian Friis Bach.
Virkeligheden er jo, at vi har set sådan noget her før i historien.
Vi havde jo Hitlertyskland, som invaderede lande i Europa, og dem fjernede vi så med magt.
Vi fjernede selve ideologien med magt.
Så påstanden er, at vi alle sammen er blevet nazister, fordi de blev fjernet med magt.
Det er jo det, hr. Christian Friis Bach står og gemmer det her under, nemlig at palæstinenserne skal have lov til at slå uskyldige ihjel, og at så skal de ellers, lige så snart det er ovre, være ofre, og der må ikke være noget gengældelse.
Skal vi lige minde om, at palæstinenserne er 2 millioner mennesker, og at hvis de ville have afsat Hamas, kunne de bare have gjort det.
De har haft siden 2006.
Er virkeligheden ikke, at palæstinenserne faktisk bakker op om Hamas, og at det gør Radikale Venstre også?
Nick Zimmermann (DF), 2023-12-19:
Er man i tvivl om det, skal man bare lytte til de demonstrationer, der foregår næsten hver evig eneste aften her i København.
Det er den ideologi, som Israel nu prøver at knække i Gazastriben.
Men der er ikke den politiske vilje til at knække den ideologi i Danmark, til trods for at den også findes iblandt os.
I stedet for har vi nogle svage politikere, ikke kun i Alternativet og Enhedslisten, men også i SF og i vores regering; det gælder vores justitsminister, udlændingeminister og statsminister.
De fejler, og de svigter.
Hvis ikke man er parat til at tage et opgør med den ideologi, der er så hadsk og er så frygtelig, men er så udbredt her i landet, så har man ikke forstået noget som helst.
Når man fra Folketingets talerstol, som hr. Karsten Hønge gør, kan stå og gentage justitsministeren og sige, at det er et fakkeloptog, der skal til for at stoppe jødehadet ...
Alex Ahrendtsen (DF), 2023-12-19:
Dansk Folkeparti har jo altid stået på Israels side, og vi har altid bakket op om vore danske jødiske medborgere, og derfor er vi også chokeret over det jødehad, der blomstrer i gaderne.
Jeg har forsøgt at få svar på, hvorfor dele af den danske venstrefløj deltager i det jødehad, hvorfor de bakker hamassympatisører op.
Jeg har ikke rigtig kunnet få et svar, hverken fra SF eller Enhedslisten.
Det kunne være, at hr. Christian Friis Bach kunne hjælpe mig.
Jeg kender ham som en belæst herre.
Jeg interesserer mig virkelig for det.
Hvorfor blusser jødehadet op i dele af den danske venstrefløj netop nu?
Hvad kan forklare det?
Det er vigtigt for Dansk Folkeparti, at vi kommer jødehadet til livs i Danmark, så vore danske jødiske medborgere kan leve i sikkerhed.
Christian Friis Bach (RV), 2023-12-19:
Tak for det.
I gennemsnit dør et barn i Gaza hvert tiende minut.
Sådan har det været i mange uger, og i alt er tæt på 20.000 indbyggere døde.
Vi ser flugt, sygdom, sult, savn, sorg, enorme lidelser og enorme ødelæggelser.
Vi skal fordømme det helt uacceptable terrorangreb.
Vi skal fordømme Hamas.
Vi skal anerkende, at Israel har ret til at forsvare sig inden for den humanitære folkeret, og alt det har vi gjort.
Men vi skal også sige fra, når det går alt, alt for vidt.
Det skal vi for at stoppe lidelserne blandt civile og uskyldige mennesker, og fordi de fortsatte bombninger og kampe med så store civile tab kun vil føre til en ny bølge af had, hævn og blodtørst.
Grundige studier af erfaringerne fra Afghanistan, Pakistan og Yemen fra nogle af verdens og USA’s førende universiteter og forskningsinstitutioner viser, at hver eneste uskyldige civile, som slås ihjel, fører til mindst ti gange så mange nye ekstremister.
Derfor skal vi sige fra.
Vi skal kræve en varig våbenhvile, fordi det er helt afgørende for de civile i Gaza, men også, fordi det er det bedste for Israel.
Vi skal sige klart, at ethvert brud på folkeretten og enhver krigsforbrydelse, fra alle sider, skal efterforskes og fordømmes, fordi det er det, vi tror på og har kæmpet for siden anden verdenskrig.
Vi skal stå på ofrenes side, vi skal være klar med hjælpen, og vi skal kæmpe for en varig løsning.
80.000 danskere har bedt os om netop det.
Der var formuleringer i det oprindelige borgerforslag, der kunne være bedre.
Det påhviler ikke Folketinget at dømme i sager om krigsforbrydelser.
Det ansvar skal vi overlade til internationale domstole, og derfor stemmer vi gult til det oprindelige forslag.
Men Radikale har i en tæt dialog med forslagsstillerne bag borgerforslaget lavet et ændringsforslag, som burde kunne samle os.
Vi har også lyttet til regeringen og til andre partier.
Vi foreslår et samlet budskab, som er det, Danmark altid har stået for, og som er det, Danmark fortsat bør stå for: fred, folkeret og menneskeret.
En krig med så mange civile ofre vil aldrig kunne blive en løsning.
Det vil kun blive til et endnu større problem i mange årtier frem.
Det vil føre til splittelse og konflikt overalt i verden, også i Danmark.
Det skal vi undgå, og derfor skal vi her i Folketinget gøre alt, hvad vi kan, for at stå sammen og finde sammen.
Jeg vil derfor ikke lægge skjul på, at jeg og vi er skuffede over, at regeringen ikke vil tage imod den udstrakte hånd, vi har rakt frem, om at samles bredt i Folketinget for en våbenhvile som et afgørende skridt mod fred, for respekt for folkeretten og menneskerettighederne og for hjælp til civile og en varig løsning på en konflikt, som rammer alt for mange uskyldige og er ved at trække hele verden med sig ned.
Lige om lidt vil regeringen stemme imod det reviderede forslag.
Det er ikke til Israels bedste, og det er ikke til palæstinensernes bedste, og vi vil straks i det nye år genfremsætte forslaget som et beslutningsforslag og igen prøve at samle Folketinget for fred, folkeret og menneskeret.
Tak for ordet.